钦定古今图书集成/明伦汇编/官常典/第516卷 > 赤盏晖
## 钦定古今图书集成/明伦汇编/官常典/第516卷 > 赤盏晖

按《金史》本传：“晖字仲明，其先附于辽，居张皇堡，故尝
以张为氏，后家莱州。晖体貌雄伟，慷慨有志略，少游
乡校。辽季，以破贼功授礼宾副使，领莱、隰，迁润四州
屯兵。天辅六年降，仍命领其众。从阇母定兴中府、义
锦等州。及破张觉，皆与有功。以粟万五千石助军，授
洺州刺史。宗望初伐宋，孟阳之战，敌之中军径薄宗”
望营，晖与诸将击败之，追杀至城下讫。师还，数立战
功。明年，再举伐宋，攻下保州、真定，晖皆与焉。进围汴，
宋人夜出兵二万焚我攻具，晖以二《谋克》兵击走之。
凡城中出兵拒战，晖之所当，无不胜捷。既克宋还，从
攻河间，敌将李成以雄莫之兵来援，晖与所部迎击，
马伤而堕，晖辄奋起步斗，竟败成兵。是日，凡七战皆
胜，敌人多逼死濠隍间，晖两臂亦数中流矢。贼将刘
先生以兵二万夜袭营，晖力战达旦，贼始败走，皆溺
死于水。晖复傅城力战，如是连月，诸军四面合攻，遂
克之。加桂州管内观察使，因留抚河间。时居民皆为
军士所掠，老幼存者亡几。晖下令军中听赎还之。未
几，皆按堵如故。从睿宗经略山东，既攻下青州，复从
阇母攻潍州，晖督其裨校先登，而城中积刍茭，乘风
纵火发机石，晖率将士冲冒而下，力战败之。军还，复
以三十骑破敌于范桥。帅府承制加静江军节度使。
进攻，城中炮出，几中晖，拂其甲裳裂之，晖益奋攻，卒
破其城。又从攻泗州，克之，还屯汶阳，破贼众于梁山
泺，获舟千馀。移军攻济州，既败敌兵，因傅城谕以祸
福，乃举城降。晖约束军士，无秋毫犯，自是曹、单等州
皆闻风而下。从攻寿春、归德及渡淮，为先锋，遇重敌
于秀州、苏州，皆击破之。遂至馀杭，通粮饷，治桥道，晖
之力为多，乃还载《资治通鉴》版以归。大军过江宁，徙
其官民北渡。时暑，多疾疫，老弱转死道路，其知府陈
邦光者诉于宗弼，怒将杀之。晖曰：“此义士也。”力营救
之，竟得免。富平之战，晖左右翼遇泞而败，睿宗念其
前功，杖而释之。师至熙河，晖别降诸寨将、钤辖及吐
蕃酋长等，并民户万五千馀，兰州叛，与讹鲁补等攻
下之，获河州安抚使白常、熙河路副都总管刘维辅
以献。还攻庆阳，两败重敌，杀其将戴巢。师还，迁归德
军节度使。宋州旧无学，晖为营建学舍，劝督生徒肄
业者复其身，人劝趋之。属县民家奴王夔者，尝业进
士，晖以钱五十万赎之，使卒其业，夔后至显官。密州
吏庞乙卒于官，其孤贫不克葬，晖为营治葬事，且资
给其家。十三年，复从大军渡淮还镇。丁母忧，寻以旧职起复。既废，齐为安化军节度使。天眷三年，复河南，
宋人乘间陷海州，帅府以登、莱、沂、密四州委晖经画，
敌无敢窥其境者。为定海军节度使，寻改济南尹，累
迁光禄大夫，俄以罪罢。久之，起为昌武军节度使。天
德二年，迁南京留守，寻改河南路统军使，授世袭猛
安，拜尚书右丞，封河内郡王。岁馀，拜平章政事，封戴
王。正隆初，出为兴平军节度使。正隆中，降王爵，为枢
密副使，封景国公。未几，复为左丞，封济国公。寻除大
兴尹，封荣国公。薨，年六十五。大定间，谥曰“武康。”子师
直，登进士第。